ПРОЕКТ

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**ИВЕЛИНА ВАСИЛЕВА – МИНИСТЪР ОКОЛНАТА СРЕДА И ВОДИТЕ**

**Относно:** *проект на Постановление на Министерски съвет за приемане на Наредба за разделно събиране и третиране на биоотпадъците*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Проектът на Наредба има за цел да отстрани забелязани проблеми при прилагане на приетите през 2013 г. Наредба за третиране на биоотпадъците и Наредба за разделно събиране на биоотпадъците.

Настоящия Проект на Наредбата за разделно събиране и третиране на биоотпадъците се разработва на основание чл.43, ал. 5 от Закона за управление на отпадъците (Обн., ДВ, бр. 53 от 13.07.2012 г., в сила от 13.07.2012 г.).

В проекта на Наредбата са взети предвид изискванията на Рамковата директива 2008/98/ЕС за отпадъците, които са въведени в Закона за управление на отпадъците (ЗУО), по-специално чл. 22 от директивата, съгласно който държавите-членки на ЕС трябва да предприемат мерки за насърчаване на разделното събиране и третиране на биоотпадъците, чрез компостиране и анаеробно разграждане, с което да се постигне изпълнението на целите по чл. 31, ал. 1 от ЗУО а именно:

• най-късно до 1 януари 2020 г. подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на не по-малко от 50 на сто от общото тегло на тези отпадъци;

• най-късно до 31 декември 2020 г. ограничаване на количеството депонирани биоразградими битови отпадъци до 35 на сто от общото количество на същите отпадъци, образувани в Република България през 1995 г.

В проекта на Наредбата са регламентирани задълженията към общините за прилагане на системи за разделно събиране и рециклиране на биоотпадъците (хранителните и зелените отпадъци, като част от потока битови отпадъци), както и информация за изчисляване изпълнението на целите по чл. 31, ал. 1 от ЗУО. Въвежда се изискване на всеки 5 години общините да извършват морфологичен анализ на състава и количеството на битовите отпадъци, образувани на територията на съответната община, съгласно методика, утвърдена със заповед на министъра на околната среда и водите.

В проекто-документа са разписани основните критерии за третиране на биоотпадъците, включително изискванията за качество на компоста, ферментационния продукт, органичния почвен подобрител и стабилизираната органична фракция от МБТ. Определени са условията при които компоста и ферментационния продукт престават да бъдат отпадък и могат да бъдат пуснати свободно на пазара.

Проектът включва изискванията за вземане на проби за качество на материалите получени при третиране на биоотпадъците, както минималните изисквания за етикетиране и областите на употреба на крайните продукти.

Проектът ПМС за приемане на Наредба за разделно събиране и третиране на биоотпадъците не въвежда изисквания на европейското законодателство.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, **предлагам проектът на Постановление на Министерски съвет за приемане на Наредба за разделно събиране и третиране на биоотпадъците** да бъде разгледан и приет на заседание на Министерския съвет.

**ИВЕЛИНА ВАСИЛЕВА**

*Министър на околната среда и водите*